toki mama Palata Elopa anu toki Palata Elopa nanpa wan li toki mama pi kulupu toki Palata Elopa tan tenpo pini. jan pi sona toki li pali e ona tan sona ona pi toki kulupu ale. jan li lukin ala e sitelen pi toki ni tan tenpo pini. jan sona mute li pilin e ni: toki ni li lon ma suli lon poka pi telo suli pimeja. jan ante li pilin e ni: ona li lon ma Anatolu (tenpo ni la ma Anatolu li lon ma Tuki).
sitelen ala pi toki ni li lon la jan sona toki li pali e kalama pi toki ni tan toki lili ona. toki Palata Elopa nanpa wan li suli mute tawa sona toki tan ni: toki suli mute pi tenpo ni li tan ona. tenpo ni la toki suli pi kulupu Palata Elopa li toki Inli li toki Epanja li toki Kanse li toki Intusan (toki Insi en toki Utu) li toki Losi li toki Tosi li toki Panla li toki Potuke li toki Pasi.